同子瞻送子敦赴河北都運次韻
作者：范祖禹
朝代：宋

paragraphs: 顧公涉滄海，宇宙觀奇偉。
十年守沈冥，應笑柱下史。
動静雖有殊，要之蓋棺已。
邇來拜東臺，巖穴彈冠喜。
昂藏出風塵，壯志在千里。
忽持膚使節，急病仁爲美。
翰林出新詩，風霆奔落紙。
朝廷日清明，君子慎所履。
行當繼禹功，灑災澹洪水。
過我伊洛間，松風醒俗耳。